b'\n_START_ARTICLE_\nVlado \xc5\xa0av\n_START_SECTION_\nKratek \xc5\xbeivljenjepis\n_START_PARAGRAPH_\nRodil se je 20. julija 1945 v Svetem Kri\xc5\xbeu pri Trstu. Diplomiral je na igralski akademiji v Ljubljani in specializiral na Poljskem na In\xc5\xa1titutu za gledali\xc5\xa1ke raziskave. Umrl je 3. novembra 2008 v Izoli._NEWLINE_Vlado \xc5\xa0av je bil eden najvidnej\xc5\xa1ih intelektualcev na kulturnem, okoljevarstvenem in \xc5\xa1ir\xc5\xa1em dru\xc5\xbebenem podro\xc4\x8dju. Iz njegove ob\xc5\xa1irne dejavnosti le najpomembnej\xc5\xa1e: Na koprski gimnaziji je kot dijak ustanovil \xc5\xa1olsko revijo Maestral, ki izhaja \xc5\xa1e danes. Bil je njen prvi urednik. Od leta 1963 je sodeloval pri Odru mladih (pozneje: Mestni oder Koper) kot osrednji igralec (deset nosilnih vlog) in kot pomo\xc4\x8dnik re\xc5\xbeiserja. Leta 1966 je kot \xc5\xa1tudent AGRFT ustanovil Kulturni klub Mandala (gledali\xc5\xa1ka, filmska, literarna, likovna in fotografska dejavnost). \xc5\xa0av si je ves \xc4\x8das intenzivno prizadeval, da bi Koper dobil poklicno gledali\xc5\xa1\xc4\x8de. Sodeloval je pri reviji Obala (pozneje Primorska sre\xc4\x8danja). Tu je bil tudi nekaj \xc4\x8dasa literarni urednik. Bil je med ustanovi\xc2\xactelji Zveze knji\xc5\xbeevnikov Primorske. Njegova ustvarjalnost na literarnem podro\xc4\x8dju: roman \xc5\xbdeja, zbirka misli Samorodnice, zbirki pesmi: Stopinje v molku, Poto\xc2\xacvanje. Sodeloval je pri monografiji Dragonja. Za tisk je pripravil knjigo esejev o slovenski Istri._NEWLINE_Leta 1980 je v dolini Dragonje (\xc5\xbdankoli\xc4\x8di) uredil kulturno in okoljevarstveno sredi\xc5\xa1\xc4\x8de. K sodelovanju je pritegnil mislece iz vse Evrope. Njegova projekta (skupina performansa Ljudje z reke), ki sta imela splo\xc5\xa1no \xc4\x8dlove\xc5\xa1ki zna\xc4\x8daj, sta bila: Potovanje, Onkraj. Z delavnicami in performansi (\xc5\xa1tevilna gostovanja!) je promoviral sodobno istrsko kulturo po vseh ve\xc4\x8djih mestih Evrope. V devetdesetih letih se je skupina preimenovala v Performans studio Koper. Stvaritve: Dioniz (PPF), Potovanje Graala, Fore\xc5\xa1t, Zadaj. Sodelovanje nem\xc5\xa1kega gledali\xc5\xa1\xc4\x8da iz Rottenburga (Fore\xc5\xa1t) in Lado Jak\xc5\xa1a (Zadaj). Delal je na projektu animacije kulture Romanje k Majhni reki. Gre za nadaljevanje raziskav, za\xc4\x8detih s projekti: Ple\xc5\xa1o\xc4\x8di kamen (1994), Majhna voda (1995), Earg Aon (1996). To so bili projekti aktivne kulture. Zagovarjal je doma\xc4\x8do izvirno gledali\xc5\xa1ko dejavnost in je nasprotoval zgolj "uva\xc5\xbeanju" gledali\xc5\xa1kih predstav. Izrednega pomena je njegovo delovanja na podro\xc4\x8dju okoljevarstva in kulturnega ozave\xc5\xa1\xc4\x8danja ljudi. Organiziral je na desetine delavnic izkustvene okoljske vzgoje. Uprl se je gradnji jezu in uni\xc4\x8denju doline reke Dragonje. Enako je nasprotoval gradnji asfaltirane ceste po tej dolini. V ta prizadevanja je pritegnil \xc5\xa1tevilne doma\xc4\x8de in tuje kulturnike. Organiziral in vodil je mnoge \xc4\x8distilne akcije (obre\xc5\xbeja obalnih klifov od Lazareta do Strunjana). Skupaj z drugimi ozave\xc5\xa1\xc4\x8denimi intelektualci in preprostimi ljudmi je prepre\xc4\x8dil posek ceder v parku ob Vojkovem nabre\xc5\xbeju._NEWLINE_Njegova je bila tudi izvirna ustvarjalnost pri projektu Golobji vrt (1984). To je bil trajni animacijski prostor dru\xc5\xbeabnosti, glasbe, plesa, performansov, literarnih ve\xc4\x8derov, slikanja, itd. Bil je tudi pobudnik mnogih literarnih ve\xc4\x8derov na pode\xc5\xbeelju. Skupaj z Milanom Gregori\xc4\x8dem je zasnoval Klub Istra, ki je bil sprva usmerjen v oblikovanje civilne dru\xc5\xbebe. Bil je pobudnik mnogih okroglih miz na temo istrske kulture in o\xc5\xbeivljanja mesta Koper. Organiziral je \xc5\xa1tiri \xc4\x8dudovita septembrska praznovanja, ki so imela namen brisati mejo med mestom in vasjo (dogajanja v Topolovcu v letih 1989-1993!). O istrski kulturi in o kulturi sploh, o okoljevarstvu in drugem je \xc5\xa0av veliko pisal v 7. valu, prilogi Primorskih novic in v Knji\xc5\xbeevnih listih, prilogi Dela ter v raznih revijah. Bil je ustanovitelj Dru\xc5\xa1tva za kulturne raziskave in ekologijo (1994), ki mu je tudi predsedoval. Dru\xc5\xa1tvo je vklju\xc4\x8devalo: Performans Studia Koper, sekcijo EKO Koper in sekcijo Dru\xc5\xbebena pobuda obale. \xc5\xa0av je bil tudi pobudnik ustanovitve Kulturnega foruma slovenske Istre. Sodeloval je v vodstvu iniciative: Sredi\xc5\xa1\xc4\x8de alternativnih dejavnosti (1999). V prostorih biv\xc5\xa1e osnovne \xc5\xa1ole Vanganel naj bi delovalo okoli 30 alternativnih skupin; osebnostna rast in prevencija narkomanije.'